Automatisk oplæsning

Der er ikke oplæsning af denne artikel, så den oplæses derfor med maskinstemme. Kontakt os gerne på automatiskoplaesning@pol.dk, hvis du hører ord, hvis udtale kan forbedres. Du kan også hjælpe ved at udfylde spørgeskemaet herunder, hvor vi spørger, hvordan du har oplevet den automatiske oplæsning. Spørgeskema om automatisk oplæsning

Mere end hver tiende opgave for politiets beredskab drejer sig om psykisk syge borgere, viser ny opgørelse fra Rigspolitiet. På få år er antallet mere end fordoblet.

Hos Rigspolitiet er centerchef for Beredskabsudvikling Stine Arneskov Mathiesen ikke overrasket over, at psykisk syge fylder mere for politiet.

»At det er steget så meget, kommer dog bag på os«, siger hun i en pressemeddelelse.

I 2016 har politiet registreret 42.800 hændelser, hvor psykisk syge var involveret. Det svarer til 12,8 procent af alle hændelser, som politiet må håndtere.

Udtrykket 'hændelse' dækker over alle former for politiopgaver, hvor beredskabet er involveret.

Det kan blandt andet dreje sig om assistance ved tvangsindlæggelser og sager om uro og truende adfærd. Også hjælp til personer, som ikke kan klare sig selv, fylder en del.

Stigning vækker bekymring

Tilbage i 2009 var antallet af hændelser 15.850. Så på syv år er antallet altså tæt på at være tredoblet.

»Det er dybt bekymrende«, lyder reaktionen fra Thorstein Theilgaard, som er generalsekretær i pårørendeforeningen Bedre Psykiatri.

»Det er udtryk for, at der er nogle psykisk syge mennesker i Danmark, der er så syge, og som samfundet svigter systematisk, siger han.

»At de får lov til at få det så skidt og blive så dårlige, at man har brug for, at politiet kommer, det kan vi ikke være bekendt«, lyder det fra generalsekretæren.

Ifølge Thorstein Theilgaard er det et problem, at politiet løser opgaverne, blandt andet fordi politifolk ikke er uddannede til at håndtere psykisk syge.

Han foreslår, at man udbreder en model, som er kendt fra blandt andet Region Hovedstaden, hvor der findes psykiatriambulancer med uddannet fagpersonale.

»De kan tage ud, når man har de her situationer. De har kompetencerne til det og kan sikre i videst mulige omfang, at det ikke bliver konfliktfyldt«, siger Thorstein Theilgaard.

ritzau